གཞན་འགྱུར་རང་བཞིན་དེའང་གཙོ་བོ་དམངས་ཁྲོད་རྩོམ་རིག་གི་ཐུན་མོང་རང་བཞིན་དང་ངག་ཐོག་རང་བཞིན་གཉིས་ལ་འབྲེལ་བ་དམ་པོ་ཡོད་དེ་།ངག་རྩོམ་ནི་ཐུན་མོང་གིས་གསར་རྩོམ་དང་བརྒྱུད་སྤེལ་གྱི་གོ་རིམ་ཁྲོད་མི་སུ་དང་གང་ཞིག་ལའང་དབང་བ་མ་ཡིན་པར།མི་སུ་ཡིན་ཡང་དེར་ལས་སྣོན་དང་བཟོ་བཅོས་བྱ་བའི་དབང་ཆ་ཡོད་པས་འགྱུར་ལྡོག་ཀྱང་རྒྱུན་མི་ཆད་པ་ཅིག་འབྱུང་བ་ཡིན།འགྱུར་ལྡོག་འབྱུང་བའི་རྒྱུ་རྐྱེན་ནི་སྒྲུང་བས་སྒྲུང་དཔེ་ཀློག་འདོན་བྱེད་པ་ལྟར་འཆད་ལེན་བྱེད་ཐེངས་རེར་གཏན་ཁེལ་བྱས་པའི་བརྗོད་བྱ་ཀློག་འདོན་བྱེད་པ་ཙམ་མ་ཡིན་ལ།དཔེ་ཆ་བསྐྱར་དཔར་བྱེད་པ་ལྟར་འཁྲབ་སྟོན་པ་ཞིག་གིས་བཤད་ཟིན་པའི་ནང་དོན་ལ་འགྱུར་ལྡོག་ཅི་ཡང་མེད་པར་ཇི་མ་ཇི་བཞིན་དུ་ཡང་བསྐྱར་འཆད་ལེན་བྱེད་པ་དེ་བས་ཀྱང་མིན།དེ་ལྟར་ཡིན་ཚེ་འཆད་ལེན་བྱེད་པའི་བརྗོད་བྱ་གཏན་ཁེལ་བྱས་ཟིན་པས།གླུ་དང་གཏམ་རྒྱུད་ངག་ནས་འཆད་ལེན་བྱེད་པའི་གོ་རིམ་ཁྲོད་དེའི་བརྗོད་བྱ་དང་རྗོད་བྱེད་ལ་འགྱུར་ལྡོག་འབྱུང་མི་སྲིད་ལ།སྔར་ལས་ལྷག་པའི་རྩོམ་རིག་སྒྱུ་རྩལ་གྱི་བྲོ་ཉམས་གསར་བ་ཞིག་དེ་ལས་ཀྱང་ཐོན་མི་སྲིད།